Zilele trecute, polițiștii Biroului de Investigații Criminale din cadrul Poliției Municipiului Zalău au dispus reținerea, pentru 24 de ore, în Centrul de Reținere și Arestare Preventivă al Inspectoratului de Poliție Județean Sălaj, față de un bărbat în vârstă de 35 de ani din Zalău, cercetat pentru săvârșirea infracțiunii de furt calificat. Anchetatorii au stabilit că la începutul acestei luni, bărbatul ar fi furat dintr-un local din Zalău, patru sticle de băuturi alcoolice, cauzând un prejudiciu în valoare de 167 de lei. Dintr-o altă unitate, bărbatul ar fi furat o imprimantă, prejudiciul fiind de 800 de lei. Bărbatul a fost arestat preventiv pentru o perioadă de 30 de zile. Desigur, este foarte bine că hoții sunt arestați, chiar și cei care fură patru sticle cu bere sau vin. Dar ce ne facem cu cei care sunt lăsați în libertate chiar dacă au furat milioane de euro sau au sechestrat persoane? Vă dăm un exemplu. Zilele trecute, un tânăr de 19 ani a luat cu forța o fată din fața unei școli din Cehu Silvaniei. Tânărul este acuzat de lipsire de libertate, lovire, violență și distrugere. Bărbatul a fost prins, dar nu a fost reținut, iar asupra lui s-a dispus măsura controlului judiciar pentru o perioadă de 60 de zile. Furi niște sticle cu alcool și ești arestat, dar iei cu forța un om de pe stradă și ești cercetat în libertate. Și ne mai mirăm că prind curaj infractorii…